KOMISSION KERTOMUS EUROOPAN PARLAMENTILLE JA NEUVOSTOLLE Toinen kertomus Kosovon* edistymisestä viisumipakon poistamista koskevan etenemissuunnitelman vaatimusten täyttämisessä /* COM/2014/0488 final */





[*] 1. JOHDANTO Euroopan komissio käynnisti Kosovon kanssa viisumivapautta koskevan vuoropuhelun 19. tammikuuta 2012. Se esitti Kosovon hallitukselle 14. kesäkuuta 2012 etenemissuunnitelman viisumipakon poistamiseksi. Etenemissuunnitelmassa määritellään lainsäädäntö ja muut toimenpiteet, jotka Kosovon on hyväksyttävä ja pantava täytäntöön edetäkseen kohti viisumivapautta. Komissio hyväksyi 8. helmikuuta 2013 ensimmäisen kertomuksen[2] Kosovon edistymisestä viisumiasioista käytävässä vuoropuhelussa. Kertomuksessa on arvio Kosovon saavuttamasta edistyksestä, Kosovon viranomaisille esitettyjä suosituksia sekä tilastotietoa viisumivapausjärjestelmän odotetuista vaikutuksista muuttoliikkeeseen ja turvallisuuteen. Komissio järjesti toisen korkeiden virkamiesten kokouksen Kosovon kanssa 12. helmikuuta 2013. Kolmas kokous pidettiin 29. heinäkuuta 2013 ja neljäs kokous 16. kesäkuuta 2014. Tämä asiakirja on toinen kertomus, jossa esitetään komission arvio Kosovon edistymisestä viisumivapauden toteuttamista koskevan etenemissuunnitelman edellytysten täyttämisessä. Kertomuksessa esitellään lyhyesti lainsäädännön hyväksymistä tai muuttamista koskevia olennaisia vaiheita sekä sen täytäntöönpanoa ja hallitukselle osoitettuja asiaan liittyviä suosituksia. Kertomuksen liitteenä on komission yksiköiden valmisteluasiakirja, jossa käsitellään kertomuksessa kuvattua kehitystä yksityiskohtaisemmin. Valmisteluasiakirjassa käsitellään myös viisumipakon poistamisen odotettuja vaikutuksia muuttoliikkeeseen ja turvallisuuteen. Kertomus ja komission yksiköiden valmisteluasiakirja perustuvat Kosovon hallituksen laatimiin raportteihin, joulukuussa 2013 ja maaliskuussa 2014 tehtyihin arviointimatkoihin osallistuneiden EU:n jäsenvaltioiden asiantuntijoiden raportteihin, Kosovossa toimivalta EU:n toimistolta ja EULEXilta saatuihin tietoihin sekä Eurostatin laatimiin tilastotietoihin, jotka perustuvat EU:n jäsenvaltioiden toimittamiin tietoihin. Kertomuksessa ja komission yksiköiden valmisteluasiakirjassa esitetään suosituksia aloille, joilla viisumivapaus edellyttää sekä lainsäädännöllisiä että täytäntöönpanoon liittyviä lisäuudistuksia. Viisumivapaudesta käytävä vuoropuhelu ei vaikuta Kosovon asemaa koskeviin EU:n jäsenvaltioiden kantoihin. 2. TAKAISINOTTOA JA UUDELLEEN YHTEISKUNTAAN SOPEUTTAMISTA KOSKEVAT VAATIMUKSET 2.1. Takaisinotto Kosovolla on takaisinottoa koskeva oikeudellinen kehys. Kosovo on jatkanut takaisinottosopimuksista neuvottelemista ja niiden tekemistä Euroopan unionin jäsenvaltioiden, Schengeniin assosioituneiden maiden sekä laittoman maahanmuuton tärkeimpien alkuperä- ja kauttakulkumaiden kanssa.[3] Takaisinotto toimii hyvin. Kosovo on parantanut pyyntöjen käsittelyä, eikä vireillä olevien tapausten määrä aiheuta enää huolta. Kosovon kansalaisten takaisinotto sujuu yleensä hyvin. Kolmansien maiden kansalaisten ja kansalaisuudettomien henkilöiden takaisinotosta ei ole riittävästi tietoja. Suositus: - jatketaan takaisinottosopimuksista neuvottelemista ja niiden tekemistä asiasta kiinnostuneiden unionin jäsenvaltioiden ja laittoman maahanmuuton tärkeimpien alkuperä- ja kauttakulkumaiden kanssa; - otetaan edelleen takaisin kaikista EU:n jäsenvaltioista Kosovon kansalaiset, kolmansien maiden kansalaiset ja kansalaisuudettomat henkilöt, jotka eivät enää täytä maahantulon ja oleskelun edellytyksiä näissä valtioissa; - ryhdytään tarpeellisiin toimenpiteisiin heikossa asemassa olevien henkilöiden takaisinoton helpottamiseksi. 2.2. Uudelleen yhteiskuntaan sopeuttaminen Uudelleen yhteiskuntaan sopeuttamista koskevaa asetusta muutettiin elokuussa 2013 sisällyttämällä siihen oikeussuojakeinot ja muutoksenhakukomitean oikeusperusta. Muutoksenhakukomitean jäsenet on sittemmin nimitetty. Kosovon hallitus rahoittaa edelleen uudelleensopeuttamisrahastoa. Vuonna 2013 rahoitusta myönnettiin 3,2 miljoonaa euroa. Noin 1,7 miljoonaa euroa käytettiin edunsaajien suoraan rahoitustukeen, ja miljoona euroa siirrettiin ympäristöasioista ja aluesuunnittelusta vastaavalle ministeriölle maahan palaaville henkilöille tarkoitettujen asuntojen korjaamista ja rakentamista varten. Viranomaiset keskittyvät kestävien kotouttamispalvelujen sijasta usein hätäapuun. Ainoastaan ennen 28. heinäkuuta 2010 Kosovosta lähteneet ja tiettyyn määräaikaan[4] mennessä tukea hakeneet ovat oikeutettuja saamaan tukea uudelleensopeuttamisrahastosta. Muilla on oikeus kuntien tarjoamiin peruspalveluihin tai sosiaalihuoltoon. Tukikelpoisuuden määräaika vaikeuttaa kasvavassa määrin kestävää uudelleensopeuttamista, sillä yhä useammat paluumuuttajat, jotka ovat lähteneet Kosovosta heinäkuun 2010 jälkeen, jäävät rahaston tuen ulkopuolelle. Jos tukikelpoisuuden määräaikaa muutettaisiin ja keskityttäisiin pitkän aikavälin kotouttamispalveluihin, Kosovo pystyisi tarjoamaan maahan palaaville kansalaisilleen kestävää sopeuttamista yhteiskuntaan. Uudelleensopeuttamisen tietojärjestelmä on ollut toiminnassa tammikuusta 2013, ja kaikilla kunnilla on ollut pääsy siihen huhtikuusta 2013. Järjestelmä sallii perusrekisteröinnin, mutta siinä ei ole seurantamahdollisuutta. Järjestelmän käyttöohjeet on jaettu ja koulutusta on tarjottu kaikille yhteisöjen kehittämistä ja paluumuuttoa hoitaville kunnallisille toimistoille. Kosovoon palanneet lapset pääsevät koulutukseen, mutta kielikursseja ja muuta kielellistä tukea ei tarjota järjestelmällisesti. Terveydenhuoltopalvelujen parantaminen olisi tarpeen, sillä paikallinen hoitohenkilöstö ei esimerkiksi aina pysty diagnosoimaan paluumuuttajien terveysongelmia. Suositukset: - käytetään uudelleensopeuttamisrahastoa hätäavun sijasta kestäviin kotouttamispalveluihin, kuten yleissivistävään koulutukseen, ammattikoulutukseen, työllistämiseen ja asumiseen; - harkitaan uudelleensopeuttamisrahastosta tarjottavia palveluja koskevan kelpoisuuden määräajan tarkistamista; - kehitetään uudelleensopeuttamista koskeva tietojärjestelmä, jonka avulla voidaan seurata kaikille rekisteröityneille tuensaajille tarjottuja palveluja; - lisätään koordinointia kansainvälisten järjestöjen kanssa, jotta vältettäisiin päällekkäisten tukien myöntäminen maahan palanneille kansalaisille. 3. 1. OSIO: ASIAKIRJOJEN TURVALLISUUS Helmikuussa 2014 käynnistettiin uusi väestörekisterijärjestelmä (CSRS), jossa on yhteinen keskustietokanta. Tällä hetkellä rekisterikirjoja ja tietokantaa käytetään rinnakkain. Väestörekisterijärjestelmään tallennettujen tietojen yhdenmukaisuus ja tarkkuus on aiheuttanut suurta huolta, sillä järjestelmästä voi tulostaa yhtä tapahtumaa koskevan todistuksen eri tiedoilla tai epätäsmällisillä tiedoilla. Fyysisten tiedostojen tallentamisessa on eroja kuntien välillä, ja joissakin tapauksissa tietojen häviämistä ei voida estää. Serbiasta palautetut rekisterikirjat on skannattu ja ladattu järjestelmään kuvatiedostoina. Niitä voidaan käyttää pyynnöstä tietojen varmentamiseen. Joulukuussa 2013 Kosovossa hyväksyttiin sekundaarilainsäädäntöä, jonka nojalla väestörekisteriotteita voidaan laatia pyynnöstä eri kirjaimin, esim. kyrillisin kirjaimin, ja eri kielillä, kuten bosniaksi ja turkiksi. Suositukset: - parannetaan väestörekisterijärjestelmää parannettava huomattavasti siihen tallennettujen tietojen laadun ja yhdenmukaisuuden varmistamiseksi. Tarpeen mukaan tietojen oikeellisuus olisi varmistettava vertaamalla niitä Serbiasta palautettujen rekisterikirjojen varmennetuissa jäljennöksissä oleviin tietoihin; - varmistetaan matkustusasiakirja-, henkilötodistus- ja lainvalvontatietokantojen yhteentoimivuus; - laaditaan vakiotoimintamenettelyjä lähdeasiakirjojen tallentamista ja sitomista varten. 4. 2. OSIO: RAJAVALVONTA JA MUUTTOLIIKKEEN HALLINTA 4.1. Rajavalvonta Yhdennetyssä rajaturvallisuudessa on saavutettu merkittävää edistystä. Rajavalvonnasta ja vartioinnista annettu laki muutettiin syyskuussa 2013 unionin säännöstön mukaiseksi, ja uusi viranomaisten välistä yhteistyötä koskeva laki tuli voimaan. Yhdennettyä rajavalvontaa koskeva uusi strategia ja toimintasuunnitelma on hyväksytty. Keskeinen oikeudellinen kehys on käytössä. Naapurimaiden kanssa tehtävää yhteistyötä on kohennettu. Montenegron vastaisen rajan määrittäminen on edistynyt: rajasta on määritetty 70 kilometriä ja määrittämättä on vain 9 kilometriä. Kosovo tekee yhteistyötä Frontexin kanssa tietojen vaihdossa, riskianalyyseissä, valmiuksien kehittämisessä ja koulutuksessa. Kosovo nimesi vuonna 2013 riskianalyysien yhteyspisteen, joka vastaa yhteydenpidosta Frontexiin. Rajanylityspaikoissa on riittävät laitteet ensivaiheen ja toisen vaiheen tarkastuksia varten. Rajapoliisilla ja tullilla on riittävästi henkilökuntaa liikenne- ja matkustajavirtojen valvontaan. Käytännössä rajatarkastuksia ei suoriteta poistumiskaistoilla järjestelmällisesti. Tammikuussa 2013 perustettiin kansallinen rajaturvallisuuskeskus. Keskuksessa on kaikkien raja-asioita käsittelevien viranomaisten henkilökuntaa, ja se vastaa keskustason strategisista ja operatiivisista riskianalyyseistä sekä tietojenvaihdosta ja tietosuojasta. Paikallistasolla riskianalyysi suoritetaan rajanylityspaikoissa, mutta tämän analyysivälineen käyttö on käytännössä vähäistä. Kosovo on edelleen laittoman maahanmuuton ja ihmiskaupan keskeinen kauttakulkupaikka. Laittoman maahanmuuton helpottamistapausten sekä ihmis- ja huumekaupan paljastaminen ja tutkinta on edelleen vähäistä.[5] Suositukset: - pyritään saamaan päätökseen Montenegron vastaisen rajan määrittäminen; - suoritetaan järjestelmällisiä rajatarkastuksia sekä maahan saavuttaessa että sieltä poistuttaessa; selvennetään saapumis- ja poistumisrekisterin laajuutta; laaditaan vakiotoimintamenettelyjä matkustajien rekisteröintiä varten; - tarjotaan elintarvike- ja eläinlääkintävirastolle internetyhteys kaikilla rajanylityspaikoilla; - varmistetaan matkustusasiakirjojen mallien säännöllinen päivittäminen kaikilla rajanylityspaikoilla; - tarjotaan riittävät rajavalvontalaitteet; - lisätään riskianalyysin käyttöä, erityisesti operatiivisten toimien suunnittelussa; - estetään rajatylittävin keinoin laiton maahanmuutto ja ihmiskauppa. 4.2. Muuttoliikkeen hallinta Vuonna 2013 Kosovo tarkisti ja hyväksyi lainsäädäntöpaketin, jossa säädetään muuttoliikkeen hallinnan oikeudellisista puitteista ja joka sisältää muun muassa ulkomaalaisia, kansalaisuutta ja turvapaikkaa koskevat lait. Uudessa lainsäädännössä otetaan käyttöön Euroopan unionin säännöstön mukaiset määritelmät. Tällä hetkellä viisumeita voidaan ulkomailla myöntää ainoastaan Turkissa ja Albaniassa. Tekniset valmistelut Kosovon viisumitietojärjestelmän käyttöön ottamiseksi muissa edustustoissa on aloitettu. Sisäasiainministeriö myönsi vuonna 2013 miljoona euroa uuden säilöönottokeskuksen rakentamiseen. Keskuksen odotetaan olevan toimintavalmis vuoden 2014 loppuun mennessä. Kosovo perusti joulukuussa 2012 muuttoliikettä ja turvapaikka-asioita koskevan uuden tietokannan. Se ei kuitenkaan ole vielä täysin toimintavalmis eikä sitä ole liitetty muihin tietokantoihin, joissa on tietoa muuttoliikkeestä. Ulkomaalaislaissa säädetään viranomaisten pääsystä tietokantaan. Lokakuussa 2013 hyväksyttiin uusi kansallinen maahanmuuttostrategia ja toimintasuunnitelma ja perustettiin muuttovirtojen valvonnasta vastaava kansallinen viranomainen. Suositukset: - jatketaan oikeudellisen kehyksen täytäntöönpanoa; varmistetaan, että toimitaan säilöönoton, maastapoistamisen ja palauttamisen menettelyllisten takeiden mukaisesti; - otetaan Kosovon viisumitietojärjestelmä käyttöön kaikissa diplomaatti- ja konsuliedustustoissa; - harkitaan integrointistrategian ja toimintasuunnitelman kehittämistä ulkomaalaisille, jotta helpotettaisiin heidän osallistumistaan yhteiskuntaan; - rakennetaan säilöönottokeskus talteen otettuja ulkomaalaisia varten; - harkitaan aikarajoituksen asettamista ulkomaalaisten majoittamiselle Pristinan kansainvälisellä lentokentällä; - kehitetään edelleen maahanmuuttoa ja turvapaikka-asioita koskevaa tietokantaa; annetaan kaikille asiaankuuluville viranomaisille pääsy tietokantaan; - parannetaan tietokantojen yhteentoimivuutta maahanmuuton ja turvapaikkapolitiikan alalla; - jatketaan laajennetun maahanmuuttoprofiilin kehittämistä. 4.3. Turvapaikka-asiat Heinäkuussa 2013 hyväksyttiin uusi turvapaikkalaki ja muutettiin vastaavaa sekundaarilainsäädäntöä. Turvapaikanhakijoiden ja suojelua saavien henkilöiden oikeudet ja velvoitteet ovat nyt unionin säännöstön mukaisia. Tulkkauspalvelujen tarjontaa pitäisi parantaa. Pakolaisasiain päävaltuutetun viraston asema on sovitettu yhteen turvapaikkamenettelyjä koskevan direktiivin ja Geneven yleissopimuksen kanssa. Suositukset: - varmistetaan tulkkien saatavuus ja harkitaan etätulkkauksen mahdollisuutta; - kytketään toisiinsa olennaiset tietokannat, kuten rajavalvontajärjestelmä, Kosovon viisumitietojärjestelmä ja turvapaikka-asioita koskeva tietokanta. 5. 3. OSIO: YLEINEN JÄRJESTYS JA TURVALLISUUS Uusi rikosoikeudellinen kehys tuli voimaan 1. tammikuuta 2013. Maaliskuussa 2013 Kosovon viranomaiset tarkistivat rikosoikeusjärjestelmää ensimmäisen kerran. Rikosoikeusjärjestelmälle voisi olla hyötyä koordinoinnin parantamisesta ja instituutioiden välisestä yhtenäisestä lähestymistavasta. Käyttöön on otettu jäljitysmekanismi, mutta suuren luokan järjestäytyneestä rikollisuudesta ja lahjontatapauksista ei edelleenkään ole riittäviä tietoja, ja niihin puuttuminen on priorisoitu huonosti. Kun tarkastellaan oikeuslaitoksen riippumattomuutta, poliitikkojen rikosoikeudenkäynneistä tekemien julkisten lausuntojen lukumäärä on vähentynyt huomattavasti. Median tuomareihin ja syyttäjiin kohdistama häirintä aiheuttaa edelleen vakavaa huolta. Myös todistajien uhkailu muodostaa ongelman. Kosovon poliisivoimissa ja tullissa on parannettu ammattimaisuutta ja lisätty henkilöstöä merkittävästi. Syytteeseenpanon ja tuomioistuinjärjestelmän valmiuksia on vahvistettava. Kyseisten virastojen resurssit ovat riittämättömät, ja niillä on vaikeuksia täyttää virkoja, erityisesti vähemmistöille varattuja virkoja. Tuomareiden ja syyttäjien nimittämismenettelyssä on puutteita. Kosovon pitäisi yhdenmukaistaa neljä tammikuussa 2013 voimaan tullutta keskeistä lakia, jotka koskevat tuomareiden ja syyttäjien nimittämisen tai virasta erottamisen perusteita. Oikeustapausten ruuhka on huomattava, vaikka sen purkamisessa onkin edistytty hieman. Kosovossa ei vielä ole sähköistä rikosrekisteriä. Tietoja henkilöiden rikoshistoriasta kootaan edelleen manuaalisesti ja tapauskohtaisesti. Hallitus aikoo ottaa käyttöön rikosrekisteritietojärjestelmän vuonna 2014. Oikeuslaitoksella ei ole integroitua tietojärjestelmää, jonka avulla tapauksia voitaisiin seurata tutkinta-, tiedonhankinta- ja syytteeseenpanovaiheesta aina asian ratkaisemiseen ja varojen takaisinperintään asti. Hallitus käynnisti vuonna 2014 pilottihankkeen tällaisen järjestelmän kehittämiseksi. Hallitus hyväksyi maaliskuussa 2013 uuden tiedustelukeskeisen poliisitoiminnan strategian ja toimintasuunnitelman. Maaliskuussa 2014 Kosovossa julkaistiin ensimmäinen vakavan ja järjestäytyneen rikollisuuden uhkaa koskeva arvio. Tiedustelukeskeistä poliisitoimintaa on tehostettava, analyyttisiä taitoja kehitettävä ja virastojen välistä yhteistyötä vahvistettava. Ehdotetussa telekuuntelulaissa säädetään elektronisten laitteiden avulla tapahtuvan laillisen telekuuntelun yleisistä periaatteista sekä sitä koskevasta instituutioiden vastuusta. Kyseinen laki olisi hyväksyttävä, ja sekundaarilainsäädännössä olisi määritettävä yksityiskohtaiset menettelyt. Vuonna 2013 hyväksyttiin todistajien suojelua koskevaan lakiin liittyvää sekundaarilainsäädäntöä. Kyseisellä poliisiosastolla on riittävästi henkilökuntaa, ja sillä on oma talousarvio. Kosovon pitäisi harkita todistajien kansainvälistä uudelleensijoittamista arkaluonteisissa tapauksissa. Hallitus hyväksyi tammikuussa 2014 strategian, jonka avulla ehkäistään rahanpesua ja terrorismin rahoitusta. Rahanpesun selvittelykeskus suunnittelee henkilökunnan lisäämistä, jotta se voisi suorittaa tehtävänsä kaikilta osin. Epäilyttäviä liiketoimia koskevien ilmoitusten määrä on edelleen korkea, mutta rahanpesusta annetuista tuomioista ei ole ilmoitettu. Maaliskuussa 2013 hyväksyttiin uusi laki omaisuuden menetetyksi tuomitsemista koskevista laajennetuista valtuuksista. Laissa säädetään sellaisen omaisuuden menetetyksi tuomitsemisesta, joka ei ole suoraan peräisin rikollisesta toiminnasta, josta henkilö on tuomittu. Siinä otetaan lisäksi käyttöön käännetyn todistustaakan periaate. Uusissa säännöksissä mahdollistetaan selittämättömään vaurauteen liittyvän omaisuuden menetetyksi tuomitseminen. Omaisuutta tuomitaan edelleen menetetyksi hyvin harvoin. Kosovo on edelleen heroiinin ja marihuanan salakuljetuksen kauttakulku- ja varastointipaikka.[6] Rikoslain ja rikosprosessilain uudet säännökset tarjoavat aiempaa tehokkaampia välineitä huumealan tutkintaan. Kansallinen huumekoordinaattori hyödyntää olemassa olevia yhteistyön muotoja lainvalvontaelinten ja kansalaisyhteiskunnan kanssa. Ennalta ehkäisevät toimet, valistus ja lääkevalvonta ovat tyydyttävällä tasolla. Kosovon poliisin valmiudet huumekaupan ennaltaehkäisyssä ja tutkinnassa ovat riittävät. Huolestuttavaa on sen sijaan se, että huumeisiin liittyvän rikostutkinnan tuloksena on annettu vain melko harvoja tuomioita. Heinäkuussa 2013 hyväksyttiin laki ihmiskaupan ehkäisystä ja torjunnasta sekä uhrien suojelusta. Ihmiskaupan torjunnan kansallinen koordinaattori tekee yhteistyötä vastaavien viranomaisten ja kansalaisyhteiskunnan kanssa. Rikosten uhreille myönnettävistä korvauksista on laadittu lakiehdotus. Valmisteilla on ihmiskaupan torjuntaa koskeva uusi strategia. Kosovo on alkanut puuttua asekauppaan, mutta pienaseiden hävittämismäärät ovat edelleen vähäisiä. Kun otetaan huomioon KFOR-joukkojen ja muiden viranomaisten viime vuosina suorittamien takavarikkojen määrä, vaikuttaa siltä, että Kosovossa voi edelleen olla merkittävä määrä aseita. Kosovon terrorisminvastaiset ponnistelut ovat toimivia. Ulkomaiset taistelijat aiheuttavat edelleen huolta, ja Kosovon viranomaiset ovat koonneet runsaasti tietoa kosovolaisista taistelijoista Syyriassa. Kosovossa on tehty uusi lakiehdotus, jossa kielletään osallistuminen aseellisiin konflikteihin. Hallitus aikoo laatia toimintasuunnitelman, jonka avulla estetään radikalisoitumista ja väkivaltaisia ääriliikkeitä. Korruption torjunnassa on edistytty, mutta tuomioistuimissa on viety päätökseen vain harvoja tapauksia. Kosovon presidentin johtama kansallinen korruption ehkäisemistä käsittelevä neuvosto on toiminnassa. Se laatii suosituksia ja raportteja korruption torjunnasta. Kosovon on hyvin tärkeää varmistaa, että korruptiota ja rahanpesua koskevissa oikeudenkäynneissä annetaan lopullinen päätös. Merkittävä osa korruptiotapauksista Kosovossa tapahtuu julkisten hankintojen yhteydessä. Julkisten hankintojen alalla on kaksi toimivaltaista laitosta: julkisista hankinnoissa vastaava komitea ja hankintojen valvontaelin. Jälkimmäisen elimen toimintaa ei voitu arvioida kunnolla, sillä tämän äskettäin perustetun laitoksen toimikausi on päättynyt ja uutta henkilökuntaa ei ole vielä nimitetty. Elokuussa 2013 hyväksyttiin uusi laki puoluerahoituksesta. Lain täytäntöönpanosta ja poliittisten puolueiden rekisteröinnistä vastaa keskusvaalilautakunta. Lautakunta kärsii henkilöstöpulasta, mikä saattaa heikentää sen toimintaa tulevaisuudessa. Henkilötietojen suojaa koskevaan lakiin tehdyt muutokset on tarkoitus hyväksyä vuoden 2014 loppuun mennessä. Kansallista tietoturvavirastoa kuultiin vuonna 2013 monista laeista ja sekundaarilainsäädännöstä. Viraston valmiuksia on vahvistettava entisestään. Kosovon pitäisi kehittää tietoturvaa koskevaa sekundaarilainsäädäntöä, ja sen on varmistettava, että kansallinen tietoturvavirasto tarkistaa kaikki henkilötietojen käsittelyä koskevat lainsäädäntöehdotukset. Kosovon pitäisi harkita tietoturvaa koskevan valistuksen tehostamista ja lisätä tietosuoja-alan virkamiesten määrää paikallistasolla. Suositukset: - kehitetään oikeuslaitoksen riippumattomuutta yhdenmukaistamalla neljä tammikuussa 2013 voimaan tullutta keskeistä lakia, jotka koskevat tuomareiden ja syyttäjien nimittämisen tai virasta erottamisen perusteita; - varmistetaan, että Kosovon tuomarineuvoston (KJC) ja Kosovon suojelujoukkojen (KPC) avoimet virat täytetään; - puretaan käsittelyä odottavien oikeustapausten ruuhkaa; - laaditaan rikosrekisterijärjestelmä; säännellään sen hallintaa asianmukaisesti; - laaditaan integroitu tietojärjestelmä, jonka avulla rikostapauksia voidaan seurata tutkinta- ja syytteeseenpanovaiheesta aina tuomioon ja varojen takaisinperintään asti; - parannetaan tietojenvaihtoa lainvalvonta- ja oikeusviranomaisten kesken tiedustelukeskeisessä poliisitoiminnassa; vahvistetaan niiden valmiuksia ja henkilöstöresursseja; - hyväksytään telekuuntelua koskeva laki ja vakiotoimintamenettelyjä sekundaarilainsäädännöllä; - ylläpidetään rahoitus- ja henkilöstövalmiuksia todistajien suojelussa; vahvistetaan kansainvälistä yhteistyötä; - yhdistetään rahoituksen tutkinta kaikkeen järjestäytyneen rikollisuuden ja korruption tutkintaan; - varmistetaan, että oikeudenkäynneissä, jotka koskevat ihmiskauppaa, asekauppaa, huumekauppaa, korruptiota, julkisia hankintoja ja rahanpesua, annetaan lopullinen päätös ja että rikosoikeudelliset seuraamukset pannaan toimeen ja rikolliset varat peritään takaisin; - varmistetaan ihmiskaupan uhrien tuki ja avustaminen; - harkitaan hankintoja koskevan lain tarkistamista, jotta varmistettaisiin hankintojen valvontaelimen asianmukainen toiminta; - sovelletaan puoluerahoitusta koskevaa lakia vaalikampanjoihin; vahvistetaan keskusvaalilautakunnan henkilöstövalmiuksia; - tehdään naapurimaiden ja EU:n jäsenvaltioiden kanssa lisää lainvalvontaviranomaisten keskinäistä yhteistyötä koskevia sopimuksia ja vahvistetaan operatiivista yhteistyötä; - jatketaan yhteistyötä Europolin, Interpolin ja alueellisten lainvalvontaelinten kanssa; - tehdään naapurimaiden ja EU:n jäsenvaltioiden kanssa lisää sopimuksia keskinäisestä oikeusavusta rikosasioissa; - tutkitaan uusia mahdollisuuksia tehdä yhteistyötä Eurojustin kanssa; - kehitetään tietoturvaa koskevaa sekundaarilainsäädäntöä; - varmistetaan, että kansallista tietosuojavirastoa kuullaan kaikista henkilötietojen käsittelyä koskevista tulevista lainsäädäntöehdotuksista; vahvistetaan viraston valmiuksia; - harkitaan tietoturvaa koskevan valistuksen lisäämistä; lisätään tietosuoja-alan virkamiesten määrää paikallistasolla. 6. 4. OSIO: VAPAASEEN LIIKKUVUUTEEN LIITTYVÄT PERUSOIKEUDET Perusoikeuskehys on edelleen pätevä, mutta hallitus aikoo muokata sitä unionin säännöstön mukaiseksi. Syrjinnän vastaista kehystä ei ole pantu kaikilta osin täytäntöön, mutta täytäntöönpanon ja valvonnan parantamiseksi on ryhdytty toimiin. Hallitus hyväksyi toukokuussa 2014 muutoksia syrjinnän vastaiseen lakiin. Parlamentin on pian tarkoitus käsitellä ns. ihmisoikeuspakettia, johon kuuluvat ehdotukset syrjinnän vastaisesta laista, sukupuolten tasa-arvoa käsittelevästä laista ja oikeusasiamiestä koskevasta laista. Uusi ihmisoikeus- ja perusoikeusstrategia sekä toimintasuunnitelma on tarkoitus hyväksyä ihmisoikeuspaketin hyväksymisen jälkeen. Syrjinnän vastaisessa lakiehdotuksessa oleva seuraamusjärjestelmä tarjoaa erilaisia oikeussuojakeinoja ihmisoikeusrikkomusten uhreille. Laki perustuu tuomioistuimista vuonna 2013 annettuun lakiin sen määrittämisessä, missä tuomioistuimissa voi nostaa ihmisoikeuskanteita. Primaarilainsäädäntöä olisi täydennettävä sekundaarilainsäädännöllä, ja yleisölle olisi tiedotettava olemassa olevista oikeussuojakeinoista. Romani-, aškaali- ja egyptiläisyhteisöjen integroimista koskevan strategian ja toimintasuunnitelman täytäntöönpano jatkuu, joskin hitaasti. Väliarviointi saatiin valmiiksi vuonna 2013, jolloin pakettiin lisättiin puiteasiakirja. Kyseisessä asiakirjassa asetetaan etusijalle vuoteen 2015 mennessä toteutettavat toimet. Tarvitaan jatkuvaa sitoutumista, erityisesti budjettimäärärahojen ja maksujen toteutuksen osalta. Entistä suurempi paikallinen vastuu on täytäntöönpanossa olennaisen tärkeää. Kosovon kansalaisilla ei ole merkittäviä ongelmia matkustus- ja henkilöasiakirjojen saannissa. Kosovon poliisi kerää tietoja etnisiin syihin perustuvista rikoksista. Tammikuun 2011 ja maaliskuun 2014 välillä tehtiin ilmoitus 44 tapauksesta, mutta vain kahdesta on saatu tuomioistuimen päätös. Kuusitoista tapausta on edelleen tutkintavaiheessa, ja kuudessa tapauksessa on nostettu syyte. Kosovon olisi laadittava etnisiin syihin perustuvista tapauksista yhdenmukainen määritelmä, joka ei rajoitu rikoslain 147 artiklan säännöksiin. Oikeustapausten ruuhka Kosovossa on huomattava, ja tietyillä tuomioistuinten osastoilla tarvitaan nykyistä enemmän erikoistuneita tuomareita. Nykyistä tehokkaampi oikeuslaitos ja erikoistuneiden tuomareiden riittävä määrä auttaisi parantamaan etnisiin syihin perustuvien tapausten käsittelyä. Kunnallisia turvallisuusneuvostoja on Kosovon kaikissa kunnissa alueen pohjoisosan kuntia lukuun ottamatta. Kyse on neuvoa-antavista neuvostoista, jotka myös kehittävät kuntien turvallisuushankkeita ja panevat niitä täytäntöön. Ne toimivat laajalti oikeudellisten puitteiden mukaisesti, mutta niiden toiminnan laatu vaihtelee. Suositukset: - hyväksytään syrjinnän vastainen ja sukupuolten tasa-arvoa koskeva uusi laki sekä muutokset oikeusasiamiestä koskevaan lakiin ja pannaan ne täytäntöön yhtenä lainsäädäntöpakettina; - varmistetaan, että kansalaiset saavat selkeää tietoa oikeuksistaan ja oikeussuojakeinoistaan, kun on kyse ihmisoikeusrikkomusten käsittelystä; - jatketaan romani-, aškaali- ja egyptiläisyhteisöjen integroimista koskevan strategian ja toimintasuunnitelman täytäntöönpanoa keskus- ja paikallistasoilla; - laaditaan etnisiin syihin perustuvista tapauksista yhdenmukainen määritelmä, joka ei rajoitu rikoslain 147 artiklan säännöksiin; - poistetaan kunnallisten turvallisuusneuvostojen ja kunnanvaltuustojen toimivaltuuksien ja toiminnan mahdolliset päällekkäisyydet. 7. PÄÄTELMÄT Komissio on arvioinut viisumivapauden toteuttamista koskevan etenemissuunnitelman täytäntöönpanoa Kosovossa Kosovon toimittamien tietojen ja keskeisten lainsäädännöllisten ja poliittisten asiakirjojen perusteella. Arviointia ovat täydentäneet paikalla tehdyt arvioinnit, joita komission yksiköt ovat toteuttaneet EU:n jäsenvaltioiden asiantuntijoiden avustuksella. Komission arvio on, että Kosovo on edistynyt hyvin viisumivapauden toteuttamista koskevan etenemissuunnitelman täytäntöönpanossa. Edelleen vaaditaan kuitenkin tämän kertomuksen ja siihen liittyvän komission yksiköiden valmisteluasiakirjan suositusten mukaisia lisätoimia. Komissio auttaa Kosovoa edelleen etenemissuunnitelman täytäntöönpanossa, valvoo aktiivisesti kaikkien olennaisten edellytysten täyttymistä ja tiedottaa lainsäädäntövallan käyttäjille viisumivapaudesta käytävän vuoropuhelun edistymisestä. [*] Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen. [2] COM(2013) 66 final. [3] Kosovo on äskettäin allekirjoittanut takaisinottosopimuksen Viron, Kroatian, Liechtensteinin, Sveitsin, Norjan, Albanian ja Montenegron kanssa. [4] 12 kuukautta paluumuuton ajankohdasta. [5] Frontexin tekemä Länsi-Balkanin vuotuinen riskianalyysi 2014. [6] http://www.state.gov/j/inl/rls/nrcrpt/2013/vol1/204050.htm http://www.unodc.org/documents/data-and-analysis/Studies/Illicit_DT_through_SEE_REPORT_2014_web.pdf